
[bookmark: TextBodyBegin]Европейският парламент,
–	като взе предвид предишните си резолюции относно Иран,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че бахайската общност, състояща се от 300 000 членове и лишена от конституционно признание, е подложена на системно преследване съгласно иранския Меморандум от 1991 г., включително произволни арести и лишаване от свобода, насилствено изчезване, отказ на достойно погребение, конфискация на имущество, отказ на образование и заетост и подбуждане към омраза от страна на контролираните от държавата медии;
Б.	като има предвид, че иранските органи непрекъснато засилват репресиите срещу бахайската общност чрез масови задържания, ускорени съдебни процеси и фалшиви обвинения в шпионаж и сътрудничество с чуждестранни образувания;
В.	като има предвид, че през 2024 г. около 1 200 бахаи са били изправени пред съдебни производства или са били лишени от свобода, като жените представляват две трети от задържаните лица, а 16 жени в Хамадан и Исфахан са били осъдени на общо 129 години и са били подложени на изтезания и тежки нарушения на справедливия съдебен процес;
Г.	като има предвид, че органите са осквернили бахайски гробища, включително в Техеран, Ахваз, Рафсанджан, Керман и Хамадан;
1.	решително осъжда ескалацията на преследването на бахайската общност и системното потискане на всички религиозни и етнически малцинства и на жените; призовава Иран незабавно да прекрати всякаква дискриминация, тормоз, задържане, конфискация на имущество и нарушения на основните права;
2.	настоятелно призовава Иран незабавно да освободи всички лица, задържани заради своята религия или убеждения и защитаващи правата на човека, както и по свързани с вероизповеданието   обвинения в богохулство или застрашаване на националната сигурност, и да прекрати тормоза и насилието срещу религиозни общности;
3.	изразява дълбока загриженост във връзка с целенасоченото преследване на бахайските жени, които са подложени на религиозно и основано на пола преследване и представляват две трети от бахаите, лишени от свобода;
4.	отправя настоятелно искане иранските органи да отменят присъдите на Фариба Камалабади, Роя Сабет, Аниза Фанаян, Лейла Адалати, Нахид Бехрузи, Махваш Сабет и шестте бахайски жени в Хамадан – Зариндокт Ахадзадех , Фаридех Аюби, Нура Аюби, Неда Мохеби, Жалех Резайе и Атефех Захеди; призовава за освобождаването на Афшин Хейратиан и Фархад Фахандей;
5.	решително осъжда увеличаването на броя на екзекуциите в Иран; отново изразява категоричното си противопоставяне на смъртното наказание и настоятелно призовава Иран да спре използването му като инструмент за политически и религиозни репресии;
6.	решително осъжда оскверняването, унищожаването и конфискацията на бахайски гробища и възпрепятстването на погребални ритуали;
7.	настоятелно призовава Иран да отмени Меморандума от 1991 г. и да позволи на бахайската общност достъп до образование, заетост и основни услуги, както и да спре конфискацията на имущество, да върне всички иззети активи и да предостави правни средства за защита и обезщетение на жертвите;
8.	призовава ЕС и държавите членки да повдигат въпроса за влошаващото се положение с правата на човека в Иран, по-специално нарушенията на свободата на религията, във всеки диалог с Иран и да налагат санкции на иранските съдии, прокурори и служители на разузнаването, преследващи бахаите;
9.	отново призовава Съвета да определи Корпуса на гвардейците на ислямската революция като терористична организация и да разшири санкциите на ЕС, така че в обхвата им да бъдат включени всички членове на Корпуса, както и лицата, отговорни за нарушения на правата на човека;
10.	възлага на своя председател да предаде настоящата резолюция на Съвета, на Комисията, на върховния представител на Съюза по въпросите на външните работи и политиката на сигурност и заместник-председател на Комисията (ВП/ЗП), на правителствата и парламентите на държавите членки, на Ислямското консултативно събрание, както и на кабинета на президента и кабинета на върховния лидер на Ислямска република Иран.

